จับวีซ่าปลอมโผล่จากพม่า อ้างมาจาก สถานทูต เสียค่าหัวรายละ 6 พัน
รวบ 2 หนุ่มพม่าใช้ตราประทับวีซ่าปลอม ขณะมาขอต่ออายุวีซ่าที่สำนักงาน ตม.กรุงเก่า ทั้งคู่อ้างไปยื่นขอที่สถานเอกอัครราชทูตไทย ณ กรุงย่างกุ้ง เสียค่าใช้จ่ายคนละ 6,000 บาท ไม่รู้ว่าเป็นวีซ่าปลอม ก่อนเดินทางเข้าไทยมาทางด่านแม่สอด จ.ตาก เช็กด่าน ตม.ทั่วประเทศ ช่วงเดือนเดียวจับกุมชาวพม่าประทับตราวีซ่าปลอมได้กว่า 100 ราย แต่ละรายโดนฟันค่าใช้จ่ายคนละ 6,000 บาท ทั้งที่ค่าธรรมเนียมตามจริงเพียงแค่ 1,300 บาทเท่านั้น เร่งสืบสวนทางลับว่ามีเจ้าหน้าที่รัฐเข้าไปมีส่วนเกี่ยวข้องหรือไม่,ตำรวจ ตม.จับชาวพม่าใช้ตราประทับวีซ่าปลอม เปิดเผยเมื่อวันที่ 17 ก.ค. พ.ต.อ.เอกนรินทร์ สุวรรณทา ผกก.ตม.จ.พระนครศรีอยุธยา ได้รับรายงานจาก พ.ต.ท.พิพัฒน์ จตุรโกมล รอง ผกก.ตม.จ.พระนครศรีอยุธยา พ.ต.ท.เทียนชัย ชมภู สว.ตม.จ.พระนครศรีอยุธยา พร้อมเจ้าหน้าที่ชุดสืบสวนปราบปรามว่า ได้จับกุมตัว 2 หนุ่มชาวพม่าชื่อนายเมียว วิน อายุ 44 ปี พร้อมหนังสือเดินทางเลขที่ MD 186559 สัญชาติเมียนมา และนายเมียว เนียง อายุ 24 ปี พร้อมหนังสือเดินทางเลขที่ MD 233750 สัญชาติเมียนมา ขณะที่ทั้งคู่เข้ามาต่อวีซ่าที่สำนักงาน ตม.จ.พระนครศรีอยุธยา บก.ตม.3 ต.หอรัตนไชย อ.พระนครศรีอยุธยา เมื่อช่วงเย็นวันที่ 16 ก.ค. ตรวจพบตราประทับวีซ่าปลอม จึงแจ้งข้อกล่าวหา ทำปลอมขึ้นซึ่งดวงตรา รอยตรา หรือแผ่นปะตราลงตราอันใช้ในการตรวจลงตราสำหรับการเดินทางระหว่างประเทศ และใช้ดวงตรา รอยตรา หรือแผ่นปะตรวจลงตราที่ทำปลอมขึ้น,สอบสวนทราบว่า ชาวพม่าทั้ง 2 คนพำนักอยู่ในประเทศไทยมาแล้ว 60 วัน และมายื่นเรื่องขอต่ออายุวีซ่าอีก 30 วัน ตำรวจ ตม.ตรวจพบว่าตราประทับวีซ่าในหนังสือเดินทางเป็นของปลอม ทั้งสองให้การว่าไปยื่นขอวีซ่าที่สถานเอกอัครราชทูตไทย ณ กรุงย่างกุ้ง ประเทศเมียนมา ในราคาคนละ 6,000 บาท ไม่รู้ว่าเอกสารที่ได้มาเป็นของจริงหรือของปลอม หลังจากนั้นก็เดินทางเข้ามาในประเทศไทยทางด่าน ตม.แม่สอด จ.ตาก เมื่อวันที่ 19 พ.ค.ที่ผ่านมา,ผู้สื่อข่าวรายงานว่า ในช่วงระยะเวลาเกือบ 1 เดือนที่ผ่านมา ด่าน ตม.ทั่วประเทศ ได้จับกุมชาวพม่าที่ใช้ตราประทับวีซ่าปลอมแบบเดียวกันกว่า 100 ราย แต่ละรายให้การสอดคล้องกันว่าเสียค่าใช้จ่ายในการทำวีซ่าประมาณคนละ 6,000 บาท ทั้งที่จริงแล้วค่าธรรมเนียมการขอวีซ่าเข้าประเทศไทยเพียงคนละ 40 ดอลลาร์สหรัฐฯ หรือประมาณ 1,300 บาทเท่านั้น มีการสืบสวนหาข่าวในทางลับและรายงานให้ผู้บังคับบัญชาทราบเป็นระยะ จนได้ข้อมูลว่า เนื่องจากเมื่อกลางเดือน มี.ค.ที่ผ่านมา มีปัญหาสติกเกอร์ที่ใช้ในการออกวีซ่าขาด ทำให้สถานทูตหลายแห่งต้องใช้การตรวจลงตราประทับแทน จนกว่าจะมีการผลิตสติกเกอร์ออกมาทดแทน เป็นช่องทางให้เกิดการปลอมวีซ่าขึ้นมา,สำหรับจุดสังเกตวีซ่าปลอมมี 3 จุดคือ ในวีซ่าปลอมใช้คำว่า ulilized แต่ที่ถูกต้องคือ utilized ตราครุฑ รวมทั้งตัวหนังสือคำว่า สถานเอกอัครราชทูต ไม่คมชัด และตัว ณ ใหญ่ผิดปกติ นอกจากนี้ ชื่อนายจาตุรนฒ์ คำบุศย์ เลขานุการโท ทำหน้าที่กงสุลผู้มีอำนาจลงนาม สะกดภาษาอังกฤษผิด ในวีซ่าปลอมสะกดคำว่า Jatuturon แต่ที่ถูกต้องคือ Jaturon ผู้บังคับบัญชาระดับสูงของสำนักงานตำรวจแห่งชาติสั่งการให้เร่งตรวจสอบในเชิงลึกว่าขบวนการปลอมแปลงวีซ่าให้ชาวเมียนมา มีเจ้าหน้าที่ของรัฐเข้าไปมีส่วนเกี่ยวข้องหรือไม่
รวบ 2 หนุ่มพม่าใช้ตราประทับวีซ่าปลอม ขณะมาขอต่ออายุวีซ่าที่สำนักงาน ตม.กรุงเก่า ทั้งคู่อ้างไปยื่นขอที่สถานเอกอัครราชทูตไทย ณ กรุงย่างกุ้ง เสียค่าใช้จ่ายคนละ 6,000 บาท ไม่รู้ว่าเป็นวีซ่าปลอม
วีซ่าปลอม,ต่อวีซ่า,พม่า,หนังสือเดินทางปลอม,ข่าวหน้า1